9. การควบคุมภายใน

บริษัทให้ความสำคัญต่อระบบการควบคุมภายในสำหรับทั้งระดับบริหารและระดับปฏิบัติการ
โดยจัดให้มีการควบคุมดูแลการใช้ทรัพย์สินให้เกิดประโยชน์มากที่สุดและมีการแบ่งแยกหน้าที่ความรับผิดชอบในการอนุมัติการบันทึกรายการบัญชี
และการจัดเก็บดูแลทรัพย์สินออกจากกัน
เพื่อให้เกิดการถ่วงดุลและตรวจสอบระหว่างกันอย่างเหมาะสม นอกจากนี้
บริษัทยังมีการตรวจสอบภายในทางด้านการเงิน รวมถึงระบบการรายงานทางการเงิน
เพื่อนำเสนอผู้บริหารสายงานที่รับผิดชอบเป็นระยะ

บริษัทมีการกำหนดเป้าหมายการดำเนินธุรกิจที่ชัดเจนและสามารถวัดผลการดำเนินงานจริงกับเป้าหมายที่กำหนดไว้เป็นประจำทุก
3 เดือน โดยในปัจจุบัน บริษัทจัดตั้งคณะกรรมการบริหารความเสี่ยง
ซึ่งทำหน้าที่ประเมินปัจจัยความเสี่ยงทั้งที่มาจากภายนอกและภายในที่พบในการดำเนินงาน
วิเคราะห์ถึงปัจจัยที่เป็นสาเหตุและมีการกำหนดมาตรการในการติดตามเหตุการณ์ที่เป็นสาเหตุของปัจจัยเสี่ยง
รวมทั้งมาตรการในการลดความเสี่ยง
รวมถึงมอบหมายให้หน่วยงานที่เกี่ยวข้องติดตามความเสี่ยงนั้นๆ อย่างต่อเนื่อง
ซึ่งเป็นไปตามมาตรฐาน HA

คณะกรรมการตรวจสอบ มีการประชุมในปี 2549 ( 1 สิงหาคม 2548 – 31 กรกฎาคม 2549 )
ทั้งหมด 6 ครั้ง ดังนี้

1.  ครั้งที่ 1 เมื่อวันที่ 29 สิงหาคม 2548

2.  ครั้งที่ 2 เมื่อวันที่ 27 กันยายน 2548

3.  ครั้งที่ 3 เมื่อวันที่ 13 ตุลาคม 2548

4.  ครั้งที่ 4 เมื่อวันที่ 8 ธันวาคม 2548

5.  ครั้งที่ 5 เมื่อวันที่ 2 มีนาคม 2549

6.  ครั้งที่ 6 เมื่อวันที่ 21 พฤษภาคม 2549

  โดยมีกรรมการตรวจสอบเข้าประชุมครบถ้วน

รายงานประจำปี 2549

คณะกรรมการตรวจสอบ

บริษัท โรงพยาบาลไทยนครินทร์ จำกัด (มหาชน)

เรียน คณะกรรมการบริษัท โรงพยาบาลไทยนครินทร์ จำกัด (มหาชน)

ตามมติที่ประชุมวิสามัญผู้ถือหุ้นของบริษัทฯ ครั้งที่ 4 /2547 ลงวันที่ 27 กันยายน 2547
ได้แต่งตั้งคณะกรรมการตรวจสอบของบริษัท ฯ ประกอบด้วยนายสุเมธ เจนเจษฎา
เป็นประธานคณะกรรมการตรวจสอบ นายไกรศักดิ์ ขัดคำ และ นายแพทย์เหลือพร ปุณณกันต์
เป็นกรรมการตรวจสอบ ต่อมา นายสุเมธ เจนเจษฎา
ได้ลาออกจากการเป็นกรรมการตรวจสอบและได้มีการแต่งตั้ง นายไกรศักดิ์ ขัดคำ
เป็นประธานคณะกรรมการตรวจสอบ นายดำรงฤทธิ์ มาณวพัฒน์ เป็นกรรมการตรวจสอบ
แทนนายสุเมธ เจนเจษฎา ซึ่งได้ลาออกจากการเป็นคณะกรรมการตรวจสอบเมื่อวันที่ 10 ตุลาคม
2548 และแต่งตั้งนายแพทย์เชิดศักดิ์ ธีระบุตร เป็นกรรมการตรวจสอบแทน นายแพทย์เหลือพร
ปุณณกันต์ ซึ่งได้ลาออกจากการเป็นคณะกรรมการตรวจสอบเมื่อวันที่ 8 มิถุนายน 2549 ตามลำดับ

คณะกรรมการตรวจสอบมีหน้าที่ ขอบเขตงาน และความรับผิดชอบ
ตามที่ได้รับมอบหมายจากคณะกรรมการของบริษัท ฯ และเป็นไปตามหลักการกำกับดูแลกิจการที่ดี
ตลอดจนประกาศและข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
ตลาดหลักทรัพย์แห่งประเทศไทย

ในระหว่างรอบระยะเวลาบัญชี ปี 2549 คือตั้งแต่วันที่ 1 สิงหาคม 2548 ถึงวันที่ 31 กรกฎาคม
2549 ได้มีการประชุมของคณะกรรมการตรวจสอบร่วมกับ กรรมการบริหาร
และ/หรือผู้สอบบัญชีของบริษัท ฯ รวม 6 ครั้ง โดยมีประเด็นสำคัญดังนี้

1) พิจารณาสอบทานงบการเงินรายไตรมาสและรายประจำปีเพื่อให้ถูกต้องเพียงพอ
และเป็นไปตามมาตรฐานการบัญชี รวมทั้งเสนอแนะการสอบทาน หรือการตรวจสอบรายการใด ๆ
ที่เห็นว่าจำเป็นเหมาะสม และเป็นเรื่องสำคัญก่อนนำเสนอต่อคณะกรรมการบริษัท

2) พิจารณาสอบทานรายงานการตรวจสอบระบบควบคุมภายในของบริษัท ฯ ร่วมกับผู้บริหาร
และผู้ตรวจสอบภายใน เพื่อให้เกิดความเหมาะสมและมีประสิทธิภาพ รวมถึงการแสดงความคิดเห็น
ข้อเสนอแนะ อันเป็นแนวทางการบริหารจัดการระบบต่าง ๆ เพื่อป้องกัน แก้ไข
และ/หรือลดความเสี่ยงที่อาจเกิดมีขึ้น

3) พิจารณาสอบทานและเสนอแนะในเรื่องที่เกี่ยวข้อง
ซึ่งจะต้องปฏิบัติตามกฎหมายว่าด้วยหลักทรัพย์และตลาดหลักทรัพย์
ตลอดจนข้อกำหนดของตลาดหลักทรัพย์ และ/หรือกฎหมายที่เกี่ยวข้องกับธุรกิจของบริษัท ฯ

4) พิจารณา คัดเลือก เพื่อเสนอแต่งตั้งผู้สอบบัญชีรวมทั้งค่าตอบแทน โดยคำนึงถึง คุณสมบัติ
ประสบการณ์ ความน่าเชื่อถือ ตลอดจนประวัติ/ ผลงานของผู้สอบบัญชีภายใต้ความเหมาะสม

5) พิจารณา เสนอแนะ แนวทางการปฏิบัติในประเด็นที่เกี่ยวข้องกับการเปิดเผยข้อมูลของบริษัท ฯ
สำหรับรายการที่เกี่ยวโยงกัน หรือรายการที่อาจมีความขัดแย้งทางผลประโยชน์
เพื่อให้ถูกต้องครบถ้วนเป็นไปตามข้อกำหนดของตลาดหลักทรัพย์ ข้อกฎหมายที่เกี่ยวข้อง
รวมถึงเพื่อให้เกิดความโปร่งใสเป็นที่น่าเชื่อถือและเป็นยอมรับ

จากผลการดำเนินงานของบริษัท ฯ ในรอบระยะบัญชีดังกล่าวข้างต้น
คณะกรรมการตรวจสอบมีความเห็นว่า
งบการเงินจัดทำด้วยความถูกต้องและเปิดเผยข้อมูลอย่างเพียงพอ ระบบงานของบริษัทฯ
มีการควบคุมภายในที่มีประสิทธิภาพเพียงพอ และผู้บริหาร /
ผู้ที่เกี่ยวข้องยังได้นำข้อเสนอแนะของผู้ตรวจสอบและคณะกรรมการตรวจสอบไปดำเนินการปรับปรุงแก้ไขให้ถูกต้อง
อีกทั้ง ยังนำไปดำเนินการเพิ่มเติมเพื่อสร้างเสริมประสิทธิภาพในระบบงานในดียิ่งขึ้น นอกจากนี้
การดำเนินการในประเด็นที่เกี่ยวข้องกับรายการที่เกี่ยวโยงกัน
หรือรายการที่อาจมีความขัดแย้งกันทางผลประโยชน์
ก็ปฏิบัติให้ถูกต้องเป็นไปตามข้อกำหนดของตลาดหลักทรัพย์ และ/หรือกฎหมายที่เกี่ยวข้อง

สำหรับการพิจารณาคัดเลือกผู้สอบบัญชี ประจำปี 2550
คณะกรรมการตรวจสอบขอเสนอให้ที่ประชุมผู้ถือหุ้นพิจารณาเพื่อแต่งตั้งคุณศิราภรณ์ เอื้ออนันต์กุล
ผู้สอบบัญชีรับอนุญาตเลขที่ 3844 และ / หรือ คุณณรงค์ พันตาวงษ์

ผู้สอบบัญชีรับอนุญาตเลขที่ 3315 และ / หรือ คุณศุภชัย ปัญญาวัฒโน ผู้สอบบัญชีรับอนุญาตเลขที่
3930 แห่งบริษัท สำนักงาน เอินส์ท แอนด์ ยัง จำกัด โดยกำหนดค่าตอบแทนสำหรับผู้สอบบัญชีดังนี้

ค่าตอบแทนสำหรับผู้สอบบัญชีประจำปี 2550 สิ้นสุด ณ วันที่ 31 กรกฎาคม มีรายละเอียดดังนี้

- งบไตรมาส 1,2 และ 3 เป็นจำนวนเงิน 390,000.- บาท

- งบประจำปี เป็นจำนวนเงิน 440,000.- บาท

- ค่าตรวจสอบจากการเปลี่ยนระบบ Software เป็นเงินจำนวน 30,000.- บาท

รวม เป็นจำนวนเงิน 860,000.- บาท

ค่าใช้จ่ายดังกล่าวจะไม่รวมถึง เช่น ค่าใช้จ่ายในการเดินทาง ค่าส่งเอกสาร ค่าโทรสาร
และค่าทำสำเนาเอกสาร ซึ่ง

บริษัทจะต้องจ่ายตามความเป็นจริงแต่ไม่เกิน 30,000.- บาท

  ( นายไกรศักดิ์ ขัดคำ )

ประธานคณะกรรมการตรวจสอบ

บริษัท โรงพยาบาลไทยนครินทร์ จำกัด (มหาชน)